১৯২২ সালে অক্টোবর বিপ্লবের কিছু সময় পর তাদের পরিবার অভিবাসিত হয়ে বার্লিনে চলে যায়। ১৯২৮ সালে তারা ফ্রান্সে পাড়ি জমান, সেখানে কেদ্রোভার মাতা প্যারিস কনজারভেটোয়ারে শিক্ষকতা করতেন এবং তার পিতা "কোয়ার্তুর কেদ্রোফ" প্রতিষ্ঠা করেন। ১৯৩২ সালে কেদ্রোভা মস্কো আর্ট থিয়েটার টুর কোম্পানিতে যোগদান করেন। তারপর তার চলচ্চিত্র জীবন শুরু হয়, যার অধিকাংশই ফরাসি চলচ্চিত্রে। ১৯৬৪ সালে তিনি তার প্রথম ইংরেজি ভাষার চলচ্চিত্র "জোরবা দ্য গ্রিক"-এ অভিনয় করেন। এই চলচ্চিত্রে তার কাজের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার অর্জন করেন। কেদ্রোভা অতঃপর আলফ্রেড হিচককের ১৯৬৬ সালে "টর্ন কার্টেন" চলচ্চিত্রে পূর্ব বার্লিনের পোলীয় অভিজাত নারী কাউন্টেস কুচিন্‌স্কার চরিত্রে অভিনয় করেন। কেদ্রোভা ১৯৬৮ সালে জুডি ডেঞ্চ ও পিটার স্যালিসের সাথে ওয়েস্ট এন্ড মঞ্চে "ক্যাবারে" নাটকে ফ্রাউলিন স্নাইডার চরিত্রে অভিনয় করেন।